## El Museu de Belles Arts de Castelló inicia el cicle ‘A viva veu’ que reivindica la veu com a arrel de la cultura popular

*** La primera xarrada-concert tindrà lloc el dijous 2 d’octubre, a les 19:00 hores, amb el cantador Josep Aparici ‘APA’ i el versador Josemi Sánchez
* Les actuacions són d’accés lliure fins que es complete l’aforament**

L’Institut Valencià de Cultura inicia en el Museu de Belles Arts de Castelló el cicle ‘A viva veu’, una nova proposta cultural de xarrades-concert que reivindica la veu com a arrel de la cultura popular.

El cicle proposa un format pròxim a una sessió didàctica en la qual, en diferents ocasions, la paraula i la música seran les protagonistes, posant el focus en els gèneres en els quals la veu és l’element essencial. D’esta manera, el públic podrà, a més de presenciar una actuació, descobrir i aprendre el valor cultural de diferents estils vocals tradicionals.

La primera de les trobades tindrà lloc el dijous 2 d’octubre, a les 19:00 hores, amb una sessió protagonitzada pel Cant Valencià d’Estil, a càrrec del cantador Josep Aparici ‘APA’ i el versador Josemi Sánchez.

El cicle continuarà, el 6 de novembre, amb la presentació d’*El fil de la memòria*, d’Àlex Torres, un estudi del romancer tradicional de les comarques de Castelló.

Durant el mes de desembre, el cicle presentarà, el 4 de desembre, Luis Antonio Pedraza amb una xarrada-concerte dedicat a la música tradicional de Zamora en la qual l’artista utilitzarà instruments originals com la flauta pastoral, gaites i percussions.

Per a finalitzar el trimestre, i amb la proximitat de les festes de Nadal, el 13 de desembre, el cicle ‘A viva veu’ acomiadarà l’any amb Fermín Pardo i l’Asociación Cantares Viejos de Requena amb un repertori dedicat a nadales tradicionals de diversos punts de la Comunitat Valenciana.

Totes les sessions del cicle són d’accés lliure fins que es complete l’aforament.

**Últims dies exposicions temporals**

D’altra banda, cal recordar que les exposicions temporals ‘Preludis de llibertat’ de M. K. Čiurlionis i la dedicada a l’excavació del Monte Calvario de Montán es podran vore fins al diumenge 5 d’octubre.

La sala vestíbul del Museu acull l’exposició fotogràfica de l’artista lituà M. K. Čiurlionis en el 150 aniversari del seu naixement. En esta s’arrepleguen algunes de les imatges del seu àlbum titulat *Anapa 1905*, capturades durant la seua estada al Caucas.

La sala d’arqueologia exposa, també fins al 5 d’octubre, els resultats obtinguts pel Servici d’Arqueologia de la Diputació de Castelló en un sector del jaciment de Monte Calvario de Montán. En concret, alguns dels elements trobats en un magatzem-cuina situat al costat de la muralla que aporta una variada informació sobre la seua funció i organització.

Fecha: 01/10/2025